ขูดรีด‘ค่าเคลมประกัน’
ต่างชาติหักหัวคิวสำรวจภัย2%ระบุฟันยับ4พันล้านรับน้ำท่วม
30 ต.ค. 2565

ต่างชาติหักหัวคิวสำรวจภัย2%ระบุฟันยับ4พันล้านรับน้ำท่วม
ประกันภัยไทยอ้วก เจอบริษัทประเมินสินไหมน้ำท่วมเก็บค่าธรรมเนียม 2% ของค่าเสียหายรวม คิดเป็นชั่วโมงยังถูกกว่า
แหล่งข่าวจากสมาคมประกันวินาศภัย เปิดเผยว่า ขณะนี้บริษัทประกันภัยไทยกำลังถูกบริษัทประเมินราคาค่าเสียหายจากน้ำท่วมใช้สองมาตรฐานในการคิดค่าใช้จ่ายในการทำงานสำรวจความเสียหายจากการเคลมประกัน
บริษัทสำรวจภัยได้แจ้งว่าจะคิดค่าจ้างขึ้นมาเป็น 2% ของค่าสินไหมทดแทนจากความเสียหายน้ำท่วมทั้งหมด ซึ่งประมาณการกันว่าจะมีค่าสินไหมทดแทนทั้งหมดประมาณ 2 แสนล้านบาท หมายถึงว่าบริษัทสำรวจภัยประเมินราคาจะได้เงินไม่น้อยกว่า 4,000 ล้านบาท
ขณะที่บริษัทประเมินราคาคิดค่าจ้างจากบริษัทประกันภัยต่างประเทศเป็นรายชั่วโมง ตามประสบการณ์ของผู้สำรวจภัย เช่น พนักงานสำรวจภัยที่เพิ่งเริ่มทำงาน จะคิดค่าจ้าง 50-90 เหรียญสหรัฐต่อชั่วโมง หรือประมาณ 1,500-2,400 บาทต่อชั่วโมง พนักงานสำรวจภัยทั่วไป จะคิดค่าจ้าง 100-150 เหรียญสหรัฐ หรือ 3,000-4,500 บาทต่อชั่วโมง ถ้าพนักงานสำรวจภัยอาวุโส จะคิดค่าจ้าง 200-210 เหรียญสหรัฐต่อชั่วโมง หรือ 6,000-6,300 บาทต่อชั่วโมง
“ถ้าพิจารณาจากค่าใช้จ่ายการประเมินราคา โดยคิดเป็นรายชั่วโมงเฉลี่ยจะถูกกว่าการคิด2%ตายตัว เพราะเราใช้เขาแค่ไม่กี่ชั่วโมงเท่านั้น” แหล่งข่าว เปิดเผย
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) ยอมรับว่าเป็นเรื่องจริง ทางสมาคมประกันวินาศภัยได้เจรจากับบริษัทประเมินราคาเพื่อให้ใช้มาตรฐานเดียวกับที่ใช้กับบริษัทประกันภัยต่างประเทศ แต่ทางบริษัทประเมินราคาไม่ยอม จึงได้รายงานเรื่องนี้ไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รับทราบ เพื่อให้เป็นตัวกลางในการเจรจากับทางบริษัทประเมินราคาให้ใช้มาตรฐานเดียวกัน
“รัฐบาลและ คปภ. ในฐานะผู้กำกับ ไม่ควรจะปล่อยให้มีสองมาตรฐาน เพราะจะทำให้บริษัทประกันภัยไทยเสียเปรียบ ทำให้ต้นทุนสูงกว่าบริษัทประกันภัยต่างชาติ ถ้าเป็นแบบนี้ในปีหน้าก็ต้องไปขึ้นเบี้ยกับลูกค้า สุดท้ายผู้บริโภคก็ต้องรับภาระต้นทุนตรงนี้” นายสุรชัย กล่าว
นายสุรชัย กล่าวว่า บริษัทประเมินราคากำลังถือโอกาสในการทำกำไรจากบริษัทประกันภัยไทย ตักตวงผลประโยชน์จากความเสียหายที่เกิดขึ้น โดยใช้สองมาตรฐานในการคิดค่าจ้างกัน กับบริษัทประกันภัยไทยคิดอีกแบบหนึ่ง กับบริษัทประกันภัยต่างชาติคิดอีกแบบหนึ่ง รัฐบาลไม่ควรจะให้เกิดขึ้น เพราะท้ายที่สุดภาระต้นทุนที่เพิ่มขึ้นนี้จะออกมาในรูปของเบี้ยประกันภัยที่ผู้บริโภคจะต้องจ่าย